《周监正邀登司天台夜归口占》
明代·黄佐

鸡鸣迢递上高台，拂拭玑衡万象开。黄道星辰皆北向，紫宸冠冕却南来。

风前鸣鸟随征盖，云里盘龙劝羽杯。归向柳边清不寐，恍疑身在玉霄回。

作者简介：（1490—1566）明广东香山人，字才伯，号泰泉。正德十六年进士，选庶吉士，授编修。出为江西提学佥事，旋改督广西学校。弃官归养，久之起右春坊右谕德，擢侍读学士，掌南京翰林院事。与大学士夏言论河套事不合，寻罢归，日与诸生论道。学从程、朱为宗，学者称泰泉先生。所著《乐典》，自谓泄造化之秘。卒，赠礼部右侍郎，谥文裕。